شانۆ بەکر فەرەج

شانۆ بەکر فەرەج (لەدایکبووی ١٩٩٤ لە سلێمانی) پێشکەشکار و مۆسیقاژەنێکی کوردە. ئەو کچی ھونەرمەندی وێنەگر بەکر فەرەجە و دەرچووی بەشی مۆسیقای پەیمانگای ھونەرە جوانەکانی سلێمانییە. باوکی، بەکر فەرەج، لە ھەمان پەیمانگا دەرچووی بەشی شانۆ بووە. شانۆ بە کاری ڕاگەیاندن و ژەنینی ئامێری عوود ناسراوە.

 ژیانی پیشەیی 

 کاری مۆسیقا 
شانۆ وەک ژەنیاری ئامێری عوود، ئەندامی گرووپی مۆسیقای سوننەتیی "لوڕ" بووە. بەڵام دواتر بەھۆی تێکەڵبوونی لە کاری ڕاگەیاندن و پێشکەشکاری، وازی لە کاری مۆسیقا و ژەنین ھێنا.

 کاری ڕاگەیاندن 
شانۆ بۆ یەکەم جار وەک پێشکەشکار لە کەناڵی ئێن ئاڕ تی ٢ دەرکەوت. لە سەرەتادا پێشکەشکاری بەرنامەی "خوانێک" بوو. دواتر و دوای دەستلەکارکێشانەوەی شارا ئیبراھیم، شانۆ بووە پێشکەشکاری پڕۆگرامی "ئێوارەی NRT2". ئەم کارەی ڕووبەڕووی ڕەخنەیەک کردەوە کە گوایە نەیتوانیوە وەک شارا ڕۆڵێکی باش بگێڕێت.

دوای وازھێنانی لە کەناڵی ئێن ئاڕ تی ٢، پەیوەندی بە "ئاڤا میدیا" کرد. لەوێ بەرنامەی "ئاڤا کافێ"ی پێشکەش دەکرد. ھەروەھا بەرنامەی "دیداری ھونەری" پێشکەش کردووە، کە لە یەکەم ئەڵقەی وەرزی نوێی بەرنامەکەیدا میوانداریی بەکر فەرەجی باوکی کرد.

 ژیانی تایبەتی 
بەکر فەرەجی باوکی، لەبەر خۆشەویستیی زۆری بۆ بەشی شانۆ کە لێی دەرچووبوو، ناوی کچەکەی ناوە "شانۆ".

 ھاوسەرگیریی یەکەم 
شانۆ ھاوسەرگیری لەگەڵ کەسێک بە ناوی "چیا" کردبوو. دوای ماوەیەک، کێشە لە نێوانیاندا دروست بوو و کێشەکە گەیشتە دادگا. لەو ماوەیەدا وێنەیەکی شانۆ لە نەخۆشخانە بڵاوبووەوە کە کانۆلای پێوەبوو؛ ھەندێک سەرچاوە ئاماژەیان بەوە کرد کە بەھۆی کێشە و دەمەقاڵێ لەگەڵ ھاوسەرەکەی گەیەنراوەتە نەخۆشخانە. دواجار شانۆ و چیای ھاوسەری جیا بوونەوە و شانۆ ھەموو وێنە ھاوبەشەکانیانی لە تۆڕە کۆمەڵایەتییەکان سڕییەوە.

 ھاوسەرگیریی دووەم 
دوای جیابوونەوەی لە ھاوسەری یەکەمی، شانۆ لە ساڵی ٢٠١٩ "سەرلەنوێ" ھاوسەرگیریی کردەوە. ھاوسەری دووەمی ناوی (ھاوکار یاسین)ە، کە پەیامنێری کەناڵی ڕووداوە. ئاھەنگی ھاوسەرگیرییەکەیان لە ھۆتێل ڕامادا لە شاری سلێمانی بەڕێوەچوو. شانۆ ڕایگەیاندووە کە ھەردوو ھاوسەرگیرییەکەی بە خۆشەویستی بووە.

 سەرچاوەکان 

پۆل:خەڵکی سلێمانی
پۆل:کوردەکانی باشووری کوردستان
پۆل:لەدایکبووانی ١٩٩٤